FI Euroopan unionin virallinen lehti CE 88/57

(2004/C 88 E/0062)

KIRJALLINEN KYSYMYS E-2019/03

esittäjä(t): Bart Staes (Verts/ALE) komissiolle

(17. kesäkuuta 2003)

Aihe: Kiinasta tuotuja polkupyöriä koskeva polkumyyntitulli

Euroopan komissio ilmoitti keväällä 1993 ottavansa käyttöön polkumyyntitullin Kiinasta lähtöisin olevien polkupyörien tuonnille. Tullin määräksi vahvistettiin 34,4 prosenttia nettohinnasta, vapaasti yhteisön rajalla, ennen tullausta. Kyseinen toimenpide on voimassa heinäkuuhun 2005 saakka.

Mitä myönteisiä tai kielteisiä vaikutuksia tällä toimenpiteellä on (tai on ollut) Euroopan polkupyöräalalle?

Aikooko komissio pidentää kyseisen polkumyyntitullin voimassaoloaikaa?

Jos vastaus on myönteinen, voiko se antaa siitä konkreettisia lisätietoja?

Jos vastaus on kielteinen, miksei komissio aio jatkaa tullia?

Mitä seurauksia komissio arvelee koituvan Euroopan polkupyöräalalle siitä, jos se ei pidennä kyseisen toimenpiteen voimassaoloaikaa?

Miten komissio aikoo vastata kyseisiin seurauksiin?

Pascal Lamyn komission puolesta antama vastaus

(15. heinäkuuta 2003)

Menettely aloitettiin EBMA:n (European Bicycle Manufacturers Association) pyynnöstä, ja neuvosto otti käyttöön lopulliset toimenpiteet lopullisen polkumyyntitullin käyttöön ottamisesta Kiinan kansantasavallasta peräisin olevien polkupyörien tuonnissa yhteisöön ja väliaikaisen polkumyyntitullin lopullisesta kantamisesta 8 päivänä syyskuuta 1993 annetulla neuvoston asetuksella (ETY) N:o 2474/93 (1). Tullin määräksi sovittiin 30,6 prosenttia. Tulli vahvistettiin toimenpiteiden voimassaolon päättymistä koskevan tarkastelun jälkeen, ja tarkastelusta päätettiin lopullisen polkumyyntitullin käyttöön ottamisesta Kiinan kansantasavallasta peräisin olevien polkupyörien tuonnissa yhteisöön 10 päivänä heinäkuuta 2000annetulla neuvoston asetuksella (EY) N:o 1524/2000 (2). Myöhemmin aloitettiin välivaiheen tarkastelu neljän markkinatalousasemaa koskevan pyynnön esittäneen tuottajan aloitteesta. Tarkastelu päätettiin 29 päivänä lokakuuta 2001 annetulla neuvoston asetuksella (EY) N:o 2131/2001 (3) muuttamatta toimenpiteiden astetta, koska pyynnön esittäjät olivat peruneet tarkastelupyyntönsä. Toimenpiteiden voimassaolo päättyy heinäkuussa 2005, jollei toimenpiteiden jatkuvan tarpeen vahvistavaa täysimääräistä välivaiheen tarkastelua tai toimenpiteiden voimassaolon päättymistä koskevaa tarkastelua aloiteta ennen kyseistä päivämäärää.

Polkumyyntiä koskevan perusasetuksen (4) 11 artiklan 2 kohdan mukaisesti yhteisön tuottajat voivat esittää pyynnön toimenpiteiden voimassaolon päättymistä koskevan tarkastelun aloittamisesta viimeistään kolme kuukautta ennen tullien voimassaolon päättymistä. Polkumyyntiä koskevan perusasetuksen 5 artiklan 5 kohdan nojalla komissio ei voi esittää huomautuksia tutkimuksen vireille panemiseksi tehdyistä pyynnöistä tai valituksista, ennen kuin päätetään, pannaanko tutkimus vireille vai ei. Jos toimenpiteiden voimassaolon päättymistä koskeva tarkastelu aloitetaan, ilmoitus menettelyn aloittamisesta julkaistaan yleensä Euroopan unionin virallisessa lehdessä hieman ennen toimenpiteen ennalta sovittua voimassaolon päättymistä, joka tässä tapauksessa on 10. heinäkuuta 2005. Näin tehtäisiin myös, jos toimenpiteiden voimassaolon annettaisiin päättyä; toisin sanoen virallisessa lehdessä ilmoitettaisiin toimenpiteiden voimassaolon päättymisestä suurin piirtein sinä päivänä, jolloin toimenpiteiden voimassaolo päättyy. Toistaiseksi ei ole julkaistu edellä mainittuja toimenpiteitä koskevaa ilmoitusta.

Menettelyn tulevaa kehitystä voi seurata seuraavasta Internet-osoitteesta: (http://europa.eu.int/comm/trade/ policy/dumping/stats.htm).

Kun on kyse toimenpiteiden seurauksista kyseiselle yhteisön toimialalle, näitä tietoja ei kerätä järjestelmällisesti tutkimuksen ulkopuolella. Koska mitään tutkimusta ei ole vireillä, komissiolla ei ole tietoa asiasta tällä hetkellä. Kannattaa kuitenkin panna merkille, että EBMA on väittänyt viimeisessä tarkastelussa, että toimenpiteiden voimassaolon päättyminen johtaisi todennäköisesti polkumyynnin ja yhteisön toimialalle aiheutuneen vahingon jatkumiseen tai toistumiseen. Komissio ehdottaa, että arvoisa parlamentin jäsen ottaa suoraan yhteyttä EBMA:an saadakseen lisätietoja toimenpiteiden seurauksista.

(1) EYVL L 228, 9.9.1993.

(2) EYVL L 175, 14.7.2000.

(3) EYVL L 287, 31.10.2001.

(4) Neuvoston asetus (EY) N:o 384/96, annettu 22 päivänä joulukuuta 1995, polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta, EYVL L 56, 6.3.1996.